b'\n_START_ARTICLE_\nC\xc3\xa1ndido Sibilio\n_START_SECTION_\nSeurajoukkueet\n_START_PARAGRAPH_\nSibilio edusti Espanjan p\xc3\xa4\xc3\xa4sarjassa pelannutta FC Barcelonaa yli vuosikymmenen ajan vuoteen 1989 asti. Sibilion aika Barcelonassa oli menestyksek\xc3\xa4s: joukkue voitti Espanjan mestaruuden vuosina 1981, 1983, 1987, 1988 ja 1989 sek\xc3\xa4 Espanjan cup-mestaruuden vuosina 1978, 1979, 1980, 1981, 1982, 1983, 1987 ja 1988. Lis\xc3\xa4ksi Barcelona p\xc3\xa4rj\xc3\xa4si kansainv\xc3\xa4lisiss\xc3\xa4 seurajoukkuekilpailuissa voittaen Kora\xc4\x87 cupin vuonna 1987, Euroopan cup-voittajien cupin vuosina 1985 ja 1986, Intercontinental Cupin vuonna 1985 ja Euroopan seurajoukkueiden supercupin vuonna 1986. Uransa lopulla Sibilio pelasi viel\xc3\xa4 Saski Baskoniassa kunnes p\xc3\xa4\xc3\xa4tti kilpauransa kauden 1992\xe2\x80\x931993 p\xc3\xa4\xc3\xa4tteeksi. Sibilio oli nelj\xc3\xa4ll\xc3\xa4 kaudella Espanjan p\xc3\xa4\xc3\xa4sarjan tarkin kolmen pisteen korien heitt\xc3\xa4j\xc3\xa4.\n_START_SECTION_\nMaajoukkueet\n_START_PARAGRAPH_\nSibilio pelasi aluksi kotimaansa Dominikaanisen tasavallan maajoukkueessa, johon h\xc3\xa4net kutsuuttiin 17-vuotiaana vuonna 1975. Vuonna 1977 h\xc3\xa4n sai Espanjan kansalaisuuden ja edusti Espanjan maajoukkuetta Moskovan kes\xc3\xa4olympialaisissa 1980, miss\xc3\xa4 se sijoittui nelj\xc3\xa4nneksi h\xc3\xa4vitty\xc3\xa4\xc3\xa4n pronssiottelussa Neuvostoliitolle 117\xe2\x80\x9374. Sibilio kuului Espanjan kokoonpanoon my\xc3\xb6s MM-kilpailuissa Kolumbiassa 1982 ja Espanjassa 1986 sek\xc3\xa4 EM-kilpailuissa vuosina 1981, 1983, 1985 ja 1987. Kuten Moskovan olympiaturnauksessa, Espanja sijoittui aina nelj\xc3\xa4nneksi tai viidenneksi lukuun ottamatta Ranskan EM-kilpailuja 1983, jolloin maa saavutti hopeaa h\xc3\xa4vitty\xc3\xa4\xc3\xa4n loppuottelussa Italialle 105\xe2\x80\x9396. Yhteens\xc3\xa4 Sibilio pelasi Espanjan maajoukkueessa 87 ottelua korkealla, 15,1 pisteen, keskiarvolla.\n_START_SECTION_\nPelaajauran j\xc3\xa4lkeen\n_START_PARAGRAPH_\n2000-luvun alussa Sibilio valmensi hetken Dominikaanisen tasavallan nuorisomaajoukkuetta sek\xc3\xa4 maan p\xc3\xa4\xc3\xa4sarjassa._NEWLINE_Sibilio kuoli 60-vuotiaana tilallaan San Gregorio de Niguassa 10. elokuuta 2019. H\xc3\xa4n oli k\xc3\xa4rsinyt diabeteksen aiheuttamista terveysongelmista.'